CELEX: 52018PC0509
Language: fi
Date: 2018-07-02
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Latvialle ottaa käyttöön yhteisestä arvonlisäverojärjestelmästä annetun neuvoston direktiivin 2006/112/EY 193 artiklasta poikkeava erityistoimenpide

EUROOPAN KOMISSIO
            Bryssel 2.7.2018
            COM(2018) 509 final
            2018/0270(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Latvialle ottaa käyttöön yhteisestä arvonlisäverojärjestelmästä annetun neuvoston direktiivin 2006/112/EY 193 artiklasta poikkeava erityistoimenpide
            
               
         
         
            
               PERUSTELUT
            
            
               
                  Yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY, jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.
               
               
                  Latvia on pyytänyt kirjeessä, jonka komissio kirjasi saapuneeksi 9. huhtikuuta 2018, alv-direktiivin 193 artiklaa koskevaa poikkeusta, jotta se voisi soveltaa käännetyn verovelvollisuuden mekanismia rauta- ja ei-rautapitoisten puolivalmisteiden luovutuksiin. Komissio antoi alv-direktiivin 395 artiklan 2 kohdan mukaisesti Latvian pyynnön tiedoksi muille jäsenvaltioille 4. toukokuuta 2018 päivätyllä kirjeellä. Komissio ilmoitti 7. toukokuuta 2018 päivätyllä kirjeellä Latvialle saaneensa kaikki pyynnön arviointiin tarvittavat tiedot.
               
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Alv-direktiivin 193 artiklassa säädetään yleissääntönä, että tavaroita luovuttava tai palveluita suorittava verovelvollinen on tavallisesti velvollinen maksamaan arvonlisäveron.
               
            
            
               Alv-direktiivin 199 a artiklan 1 kohdan nojalla jäsenvaltiot voivat säätää, että henkilö, joka on velvollinen maksamaan arvonlisäveron kyseisessä artiklassa luetelluista luovutuksista tai suorituksista, on luovutuksen tai suorituksen vastaanottaja (käännetyn verovelvollisuuden mekanismi). Käännetyn verovelvollisuuden menettelyssä verovelvollisesta, joka on luovutuksen tai suorituksen kohteena, tulee arvonlisäverovelvollinen. Kyseinen verovelvollinen, edellyttäen että sillä on täysi vähennysoikeus, voi samanaikaisesti ilmoittaa ja vähentää luovutusta tai suoritusta koskevan arvonlisäveron. Arvonlisäveroa ei siis tosiasiallisesti makseta valtionkassaan. Rauta- ja ei-rautapitoisten puolivalmisteiden luovutukset sisältyvät 199 a artiklan 1 kohdan j alakohtaan. 
            
            
               
                  Latvia ei ole hyödyntänyt alv-direktiivin 199 a artiklan 1 kohdan j alakohdan mukaista mahdollisuutta eikä ole soveltanut käännetyn verovelvollisuuden mekanismia rauta- ja ei-rautapitoisten puolivalmisteiden luovutuksiin. Koska näiden tuotteiden luovutuksissa on kuitenkin vastikään havaittu petollisia menettelyjä, Latvia haluaisi ottaa käyttöön käännetyn verovelvollisuuden mekanismin rauta- ja ei-rautapitoisten puolivalmisteiden luovutuksissa kotimarkkinoilla. 
               
            
            
               Alv-direktiivin 199 a artiklan 1 kohdan mukaan käännetyn verovelvollisuuden mekanismia voidaan soveltaa 31. joulukuuta 2018 saakka ja vähintään kahden vuoden ajan. Koska kahden vuoden määräaikaa koskeva edellytys ei täyty, Latvia ei voi soveltaa käännetyn verovelvollisuuden mekanismia tämän artiklan perusteella. 
            
            
               Tästä syystä Latvia pyytää poikkeusta alv-direktiivin 193 artiklasta saadakseen luvan soveltaa käännetyn verovelvollisuuden mekanismia rauta- ja ei-rautapitoisten puolivalmisteiden luovutuksiin alv-direktiivin 395 artiklan perusteella. 
            
            
               Latvia toteaa, että verotarkastuksissa on todettu alv-petoksia metallituotteiden alalla. Arvioitaessa niitä verotarkastuksia, joiden pohjalta veropetoksia havaittiin metallituotteisiin liittyvissä liiketoimissa, Latvia havaitsi, että ne johtivat järjestelmällisesti huomattavien lisäverojen maksamiseen. Näiden ylimääräisten verosuoritusten määrä oli jopa kaksi kertaa enemmän kuin tarkastusten jälkeisten ylimääräisten verosuoritusten määrä keskimäärin. Latvian mukaan tämä on osoitus siitä, että petosten riski metallituotteisiin liittyvissä liiketoimissa on suuri. 
            
            
               Latvian toimittamien tietojen mukaan maassa toteutetaan useita toimenpiteitä alv-petosten vähentämiseksi ja torjumiseksi. Esimerkkeinä voidaan mainita seuraavat: kassakoneisiin sovelletaan uutta vaatimusta, jolla pyritään pääsemään täysin eroon jo kirjattujen liiketoimien poistamisesta petostarkoituksessa, liiketoimet on jaoteltava yksityiskohtaisesti alv-ilmoituksessa ja erityistä huomiota kiinnitetään lisäksi vakioluonteisiin tarkastuksiin ja hallinnollisiin toimenpiteisiin. Kaikista näistä toimenpiteistä huolimatta Latvia katsoo kuitenkin, että käännetyn verovelvollisuuden mekanismin käyttöönotto on tarpeen rauta- ja ei-rautapitoisten puolivalmisteiden luovutusten osalta, jotta vältettäisiin talousarviossa arvonlisätulojen menetykset. 
            
            
               Rauta- ja ei-rautapitoisten puolivalmisteiden katsotaan olevan alttiita petoksille, ja ne sisältyvät tämän vuoksi arvonlisäverodirektiivin 199 a artiklan 1 kohdan j alakohtaan. Jos soveltamisen vähimmäiskestoa koskeva edellytys täyttyisi, Latvia olisi voinut turvautua mainittuun artiklaan käännetyn verovelvollisuuden mekanismin soveltamiseksi. 
            
            
               Tämän vuoksi ehdotetaan, että poikkeus hyväksytään alv-direktiivin 199 a artiklan voimassaoloajan loppuun asti. Poikkeuksen ehdotetaan näin olevan voimassa 31. päivään joulukuuta 2018 eli alv-direktiivin 199 a artiklan voimassaolon päättymispäivään asti. 
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Alv-direktiivin 199 a artiklan 1 kohdan j alakohdan mukaan käännetyn verovelvollisuuden mekanismia voidaan soveltaa rauta- ja ei-rautapitoisten puolivalmisteiden luovutuksiin. Jotkin jäsenvaltiot soveltavat käännettyä verovelvollisuutta tämän säännöksen perusteella
                     1
                  . Jos kahden vuoden vähimmäisaika täyttyisi, Latvia voisi soveltaa käännetyn verovelvollisuuden mekanismia rauta- ja ei-rautapitoisten puolivalmisteiden luovutuksiin pyytämättä poikkeusta alv-direktiivin 395 artiklan perusteella. 
               
               
                  Ehdotettu toimenpide on näin ollen yhdenmukainen nykyisen alv-direktiivin säännösten kanssa. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
         
         
            
               Alv-direktiivin 395 artikla.
            
            
               •Toissijaisuusperiaate (jaetun toimivallan osalta) 
            
            
               Kun otetaan huomioon ehdotuksen perustana oleva alv-direktiivin säännös, toissijaisuusperiaatetta ei sovelleta.
            
            
               •Suhteellisuusperiaate
            
            
               Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia.
            
            
               Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen, että tarkoituksena on estää tietyntyyppisiä veropetoksia taikka veron kiertämistä tietyllä alalla. 
            
            
               •Sääntelytavan valinta
            
            
               Alv-direktiivin 395 artiklan mukaan yhteisistä arvonlisäverosäännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston päätös on parhaiten soveltuva toimintatapa myös sen vuoksi, että se voidaan osoittaa yksittäisille jäsenvaltioille.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Tämä ehdotus perustuu Latvian esittämään hakemukseen ja koskee ainoastaan kyseistä jäsenvaltiota.
               
            
            
               •Asiantuntijatiedon keruu ja käyttö
            
            
               Ulkopuolisia asiantuntijoita ei ole tarvinnut käyttää.
            
            
               •Vaikutustenarviointi
            
            
               Ehdotetun täytäntöönpanoasetuksen tarkoituksena on estää tietyntyyppisiä veropetoksia tai veron kiertämistä rauta- ja ei-rautapitoisten puolivalmisteiden luovutusten alalla. Latvia voinee käännetyn verovelvollisuuden mekanismin avulla estää alv-petosten leviämisen metallituotteiden luovutusten alalla. Sen vuoksi poikkeustoimenpiteellä on myönteinen vaikutus. 
            
            
               Koska poikkeuksen soveltamisala on suppea ja sen voimassaoloaika rajallinen, vaikutukset ovat joka tapauksessa rajalliset.
            
            
               4.TALOUSARVIOVAIKUTUKSET
            
            
               Ehdotuksella ei ole kielteisiä vaikutuksia EU:n talousarvioon. 
            
            
               5.LISÄTIEDOT
            
            
               Ehdotus sisältää raukeamislausekkeen, jonka mukaisesti poikkeuksen voimassaolo päättyy 31. joulukuuta 2018.
            
         
         
            
               2018/0270 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Latvialle ottaa käyttöön yhteisestä arvonlisäverojärjestelmästä annetun neuvoston direktiivin 2006/112/EY 193 artiklasta poikkeava erityistoimenpide
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  2
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Direktiivin 2006/112/EY 193 artiklassa säädetään, että verovelvollinen, joka suorittaa verollisen tavaroiden luovutuksen tai verollisen palvelun, on pääsääntöisesti velvollinen maksamaan arvonlisäveron veroviranomaisille.
            
            
               (2)Direktiivin 2006/112/EY 199 a artiklan 1 kohdan j alakohdan nojalla jäsenvaltiot voivat säätää, että veronmaksuvelvollinen rauta- ja ei-rautapitoisten puolivalmisteiden luovutuksista on verovelvollinen, joka vastaanottaa luovutuksen, jäljempänä ’käännetyn verovelvollisuuden mekanismi’. Latvia ei ole käyttänyt tätä mahdollisuutta. 
            
            
               (3)Latviassa on vastikään havaittu suuri alv-petosten riski rauta- ja ei-rautapitoisten puolivalmisteiden alalla, ja tämän vuoksi Latvia haluaisi ottaa käyttöön käännetyn verovelvollisuuden mekanismin näiden tuotteiden luovutuksissa kotimarkkinoilla. 
            
            
               (4)Direktiivin 2006/112/EY 199 a artiklan 1 kohdan mukaan käännetyn verovelvollisuuden mekanismia voidaan soveltaa 31 päivään joulukuuta 2018 saakka ja vähintään kahden vuoden ajan. Koska kahden vuoden määräaikaa koskeva edellytys ei voi enää täyttyä, Latvia ei voi soveltaa käännetyn verovelvollisuuden mekanismia direktiivin 2006/112/EY 199 a artiklan 1 kohdan j alakohdan perusteella. 
            
            
               (5)Latvia on pyytänyt kirjeessä, jonka komissio kirjasi saapuneeksi 9 päivänä huhtikuuta 2018, direktiivin 2006/112/EY 395 artiklan 2 kohdan mukaisesti kyseisen direktiivin 193 artiklaa koskevaa poikkeusta, jotta se voisi määrätä vastaanottajan alv-velvolliseksi rauta- ja ei-rautapitoisten puolivalmisteiden luovutusten osalta.  
            
            
               (6)Komissio toimitti direktiivin 2006/112/EY 395 artiklan 2 kohdan toisen alakohdan mukaisesti 4 päivänä toukokuuta 2018 päivätyllä kirjeellä pyynnön muille jäsenvaltioille ja ilmoitti 7 päivänä toukokuuta 2018 päivätyllä kirjeellä Latvialle saaneensa kaikki pyynnön arviointiin tarvittavat tiedot. 
            
            
               (7)Latvian toimittamien tietojen mukaan alv-petoksia on todettu metallituotteiden alalla. Vaikka Latvia on ottanut käyttöön erinäisiä tavanomaisia toimenpiteitä alv-petosten torjumiseksi, se katsoo, että käännetyn verovelvollisuuden mekanismin käyttöönotto on tarpeen rauta- ja ei-rautapitoisten puolivalmisteiden luovutusten osalta, jotta vältettäisiin talousarviossa arvonlisätulojen menetykset. 
            
            
               (8)Latvialle olisi sen vuoksi annettava lupa soveltaa käännetyn verovelvollisuuden mekanismia rauta- ja ei-rautapitoisten puolivalmisteiden luovutuksiin rajoitetun ajan. 
            
            
               (9)Poikkeus ei vaikuta kielteisesti arvonlisäverosta kertyviin unionin omiin varoihin, 
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
         
         
            
               Poiketen siitä, mitä direktiivin 2006/112/EY 193 artiklassa säädetään, Latvialle annetaan lupa nimetä tavaroiden luovutuksen vastaanottaja velvolliseksi maksamaan arvonlisävero, kun kyse on rauta- ja ei-rautapitoisten puolivalmisteiden luovutuksista. 
            
            
               2 artikla
            
            
               Päätöksen voimassaolo päättyy 31 päivänä joulukuuta 2018.
            
            
               3 artikla
            
            
               Tämä päätös on osoitettu Latvian tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        Ks. luettelo arvonlisäverokomitean ilmoituksista: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  
                        EUVL L 347, 11.12.2006, s. 1.